Jens Teigen

Jens Teigen (1876–1957) var en norsk fagforeningsleder, blant annet fungerende leder, deretter nestleder og hovedkasserer i Landsorganisasjonen i Norge (LO) fra 1925. I 1919 var Teigen med i den norske delegasjonen for den første årskonferansen i Den internasjonale arbeidsorganisasjonen (ILO) i Washington.

Liv og virke 

Jens Teigen ble født 24. august 1876 på Strømmen, og startet tidlig i arbeidslivet, allerede syv år gammel begynte han på et høvleri på Lillestrøm. Han meldte seg inn i Arbeiderpartiet i 1895. I 1896 ble han med i den organiserte arbeiderbevegelsen, i trearbeidernes forening på Strømmen, hvor han snart ble  valgt til formann, og var det inntil han flyttet til Kristiania (dagens Oslo) i 1899. I Kristiania var han med og stiftet Høvleriarbeidernes forening, hvor han flere ganger var formann. Da Sag- tomt-  og høvleriarbeiderforbundet ble dannet i 1911, ble han kasserer. Han hadde det vervet inntil han gikk over til Landsorganisasjonen i 1919, hvor han ble ansatt som sekretær. Da LOs leder Ole O. Lian døde plutselig i februar 1925 ble Jens Teigen konstituert formann, inntil neste kongress i august samme år valgte Halvard Olsen som ny leder. Jens Teigen satt i den innflytelsesrike Samarbeidskomiteen da den ble opprettet i 1927 i forbindelse med sammenslåingen av Norges Socialdemokratiske Arbeiderparti og Det norske Arbeiderparti sluttet seg sammen.

Teigen var medlem av Kristiania bystyre fra 1906 til 1916, og i Arbeiderpartiets sentralstyre i årene 1925 til 1930. I 1925 ble Jens Teigen valgt som nestleder i Landsorganisasjonen i Norge (LO), og hovedkasserer i LO. Fra 1931 var Teigen fastlønnet formann i Oslo Samvirkelag, hvor han hadde vært ulønnet formann siden 1922. Teigen var også nestformann i Norges Kooperative Landsforening (dagens Coop Norge) i en årrekke. Teigen gikk av som formann i Oslo Samvirkelag i 1946, han var da 70 år gammel.

I 1919 var Teigen med i den norske delegasjonen for den første årskonferansen i Den internasjonale arbeidsorganisasjonen (ILO) i Washington. ILO var vedtatt opprettet tidligere samme år under fredskonferansen i Paris, og samlingen i Washington var konstituerende for organisasjonen.

Jens Teigen var formann i Oslo Samvirkelag da en viktig prinsippsak for kvinners deltakelse i arbeidslivet ble avgjort i rettsvesenet i årene 1938 og 1939. Karin Olsen, ekspeditrise, ble oppsagt fra Oslo Samvirkelag avdeling 38, grunnet sitt giftemål. Hun nektet å godta oppsigelsen og hennes fagforening Norges Handels- og Kontorfunksjonærers Forbund (dagens Handel og Kontor i Norge) tok saken, som ble fremmet av forbundets advokat Viggo Hansteen. Karin Olsen vant i byretten, men bedriften anket, og saken endte til sist i Høyesterett, som stadfestet byrettens dom. Blant de som fulgte saken i Høyesterett var kvinnesaksforkjemperne Margarete Bonnevie og Karen Platou.

Referanser 

Ledere for Landsorganisasjonen i Norge
Norske fagforeningspersoner
Ap-politikere i Oslo
Personer fra Skedsmo kommune
Fødsler i 1876
Dødsfall i 1957